גד נתן

גד נתן (19 במאי 1935 – 11 ביולי 2012) היה מתמטיקאי וסטטיסטיקאי ישראלי, פרופסור במחלקה לסטטיסטיקה באוניברסיטה העברית בירושלים, והמדען הראשי בלשכה המרכזית לסטטיסטיקה.

 קורות חיים 
גד נתן נולד בירושלים (1935), אך שהה חלק גדול מילדותו בבריטניה.

הוא למד תואר ראשון במתמטיקה, פיזיקה וסטטיסטיקה ותואר שני במתמטיקה וסטטיסטיקה באוניברסיטה העברית בירושלים (1960). הוא סיים את שני התארים בהצטיינות יתירה. ב-1964 קיבל תואר דוקטור בהצטיינות, מהמכון הטכנולוגי ע"ש קייס (לימים אוחד עם מכללת וסטרן ריזרב ונקראה אוניברסיטת קייס וסטרן ריזרב) בקליבלנד, אוהיו בארצות הברית. את הדוקטורט בנושא: An Optimal Matching Process, כתב בהנחיית פרופסור אלי מרקס.

בין השנים 1969-1966 הוא היה מרצה בכיר, במשרה חלקית, באוניברסיטת תל אביב. באוניברסיטה העברית החל לעבוד בשנת 1958. תחילה כעוזר מרצה עד 1960. בשנת 1961, ובשנים 1967-1964 כמרצה מן החוץ. בשנת 1967 הצטרף כחבר סגל, כמרצה חבר. ב-1973 קודם למרצה בכיר, ב-1977 כפרופסור חבר וב-1983 לפרופסור מן המניין. נתן כיהן, פעמיים, כראש המחלקה לסטטיסטיקה. הוא פרש ב-2002 כפרופסור אמריטוס.

מחקריו התמקדו הן בתיאוריה הסטטיסטית והן ביישום. בין הנושאים שחקר מתודולוגיית דגימה ושגיאות במדגמים לא מייצגים. כמו כן התמחה בהסקה סטטיסטית ויישם שימוש בקבצים מנהליים לצרכים סטטיסטיים, ביצוע סקרים מרחוק ותכנון וניתוח של סקרים אורכיים.

הוא כיהן כנשיא האיגוד הישראלי לסטטיסטיקה ומדע הנתונים, והשתתף במספר פרויקטים מחקריים עם קבוצות בקנדה, אנגליה, צרפת, ארצות הברית ואוסטרליה. גד נתן פרסם מספר רב של פרסומים בכתבי עת אקדמיים וספרים.

הוא זכה למענקים ופרסים בין היתר עמית החברה האקונומטרית (1978).

גד נתן היה מנחה לדוקטורט של פרופסור דני פפרמן, לימים הסטטיסטיקן הלאומי (בלשכה המרכזית לסטטיסטיקה).

 בלשכה המרכזית לסטטיסטיקה 
גד נתן עבד שנים רבות גם בלשכה המרכזית לסטטיסטיקה, שם כיהן בתפקידים שונים. הוא החל באגף התכנון תחילה כמתכנן ואחר כך כסגן מנהל. הוא התקדם תחילה למנהל חטיבה של שיטות סטטיסטיות ובהמשך לתפקיד המדען הראשי.

במהלך עבודתו תרם תרומות משמעותיות לקידום עבודת הלשכה המרכזית לסטטיסטיקה. בכלל זה קידם את מפקדי האוכלוסין בישראל שעליהם גם פיקח, בפרט בתחום המתודולוגי. בין היתר, לראשונה, שולבו במפקדים נתונים מינהליים: מהימנות הנתונים עלתה, צומצם נטל ההשבה על המפקד, וכך גם התאפשר לצמצם את מחקר השטח.

תרומה משמעותית נוספת לעבודת הלשכה המרכזית לסטטיסטיקה הייתה לו דרך הכנסת תהליכי אוטומציה בסקרים, בכל שלבי הסקר: איסוף הנתונים, קידוד ועיבוד האומדנים.

 חיים אישיים והנצחה 
גד נתן היה נשוי לבתיה. בני הזוג התגוררו בירושלים. אב לעדית וסב לנכדים.

הוא היה אדם רחב אופקים שהתעניין בתחומים רבים ובהם: מוזיקה, תיאטרון, סרטים ותערוכות. הוא אהב טיולים רגליים ורכיבה על אופניים.

הוא נפטר ב-11 ביולי 2012, ונקבר בבית עלמין קיבוץ קריית ענבים.

להנצחתו, החל משנת 2013, מעניקה מדי שנה, המחלקה לסטטיסטיקה ומדע הנתונים באוניברסיטה העברית, מלגה על שם גד נתן, לפרויקט מצטיין בסדנה לייעוץ סטטיסטי של תלמידי התואר השני.

קישורים חיצוניים


 פרופסור גד נתן - קורות חיים, האוניברסיטה העברית בירושלים
 In Memoriam: Gad Nathan (1935–2012), באתר International Statistical Institute, 12 באוגוסט 2012
 מחקריו של גד נתן בהיותו באוניברסיטה העברית בירושלים ובמקומות אחרים, באתר ResearchGate
 BIOGRAPHICAL NOTES 1990 - GAD NATHAN, באתר Eustat

 הערות שוליים 

קטגוריה:סטטיסטיקאים ישראלים
קטגוריה:מתמטיקאים ישראלים
קטגוריה:סגל האוניברסיטה העברית בירושלים: סטטיסטיקה
קטגוריה:סגל הלשכה המרכזית לסטטיסטיקה
קטגוריה:נשיאי האיגוד הישראלי לסטטיסטיקה ומדע הנתונים
קטגוריה:ירושלים: אישים
קטגוריה:ישראלים שנולדו ב-1935
קטגוריה:ישראלים שנפטרו ב-2012